## Rješenje Ustavnog suda Republike Hrvatske broj: U-I-1393/2006, U-I-1472/2007, U-I-1703/2008 od 10. prosinca 2008.

### NN 151/2008 (23.12.2008.), Rješenje Ustavnog suda Republike Hrvatske broj: U-I-1393/2006, U-I-1472/2007, U-I-1703/2008 od 10. prosinca 2008.

USTAVNI SUD REPUBLIKE HRVATSKE

4141

Ustavni sud Republike Hrvatske, u sastavu Jasna Omejec, predsjednica Suda, te suci Marko Babić, Snježana Bagić, Slavica Banić, Mario Jelušić, Mario Kos, Davor Krapac, Ivan Matija, Željko Potočnjak, Agata Račan, Aldo Radolović, Duška Šarin i Nevenka Šernhorst, rješavajući o prijedlozima za pokretanje postupka za ocjenu suglasnosti zakona s Ustavom, na sjednici održanoj 10. prosinca 2008. godine, donio je

RJEŠENJE

I. Ne prihvaćaju se prijedlozi za pokretanje postupka za ocjenu suglasnosti s Ustavom Zakona o fondu hrvatskih branitelja iz Domovinskog rata i članova njihovih obitelji (»Narodne novine« broj 163/03. i 82/04.).

II. Ovo rješenje objavit će se u »Narodnim novinama«.

Obrazloženje

1. Udruga Hrvatski ratni veterani Zagreba (u daljnjem tekstu: I.-predlagateljica) podnijela je prijedlog za pokretanje postupka za ocjenu suglasnosti s Ustavom Zakona o fondu hrvatskih branitelja iz Domovinskog rata i članova njihovih obitelji (»Narodne novine« broj 163/03. i 82/04.; u daljnjem tekstu: Zakon).

Osporenim Zakonom smatra povrijeđene odredbe članaka 3., 5., 14., 48., 49., 50. i 54. Ustava Republike Hrvatske. Smatra da je osporeni Zakon u cijelosti suprotan Ustavu Republike Hrvatske, jer su dionice, na koje branitelji imaju pravo na temelju Zakona o pravima hrvatskih branitelja iz Domovinskog rata i članova njihovih obitelji (»Narodne novine« broj 174/04. i 92/05.; u daljnjem tekstu: Zakon o pravima hrvatskih branitelja), oduzete braniteljima iz Domovinskog rata, bez njihovog pristanka. Ističe da je osporeni Zakon suprotan Zakonu o pravima hrvatskih branitelja.

Od Ustavnog suda traži ukidanje osporenog Zakona.

Zajednica udruga hrvatskih vojnih invalida Domovinskog rata Grada Zagreba (u daljnjem tekstu: II.-predlagateljica) podnijela je prijedlog za pokretanje postupka za ocjenu suglasnosti s Ustavom Zakona o fondu hrvatskih branitelja, navodeći da je njegovim donošenjem odnosno pojedinim odredbama počinjena povreda Ustavom zajamčenih načela, i to:

– Člankom 7. stavkom 3. Zakona povrijeđeno je Ustavom zajamčeno pravo na jednakost hrvatskih branitelja. To iz razloga što je u Zakonu predviđeno da o predstavniku hrvatskih branitelja u upravnom odboru Fonda odlučuju sporazumom sve registrirane udruge hrvatskih branitelja iz Domovinskog rata. Međutim, predstavnike hrvatskih branitelja predložila je tzv. Republička koordinacija udruga proisteklih iz Domovinskog rata, kojoj nije dodijeljena takva ovlast. Ta Koordinacija, prema navodima II.-predlagateljice, ne predstavlja cjelokupnu braniteljsku populaciju, pogotovo uz činjenicu da približno 50% hrvatskih branitelja nije niti učlanjeno u neku braniteljsku udrugu.

– Člankom 14. stavkom 1. Zakona povrijeđeno je načelo nepovredivosti vlasništva, s obzirom da je upravljanje Fondom preuzeo Erste-Invest d.o.o. Zagreb, bez jasnog razvojnog programa Fonda i na način da to dioničko društvo uzima dio dobiti Fonda.

Prema stajalištu II.-predlagateljice u konkretnom slučaju trebalo bi osnovati banku u vlasništvu Fonda, koja bi bila otvorena za štednju hrvatskim građanima, s jasnom strategijom razvoja i ciljem oplemenjivanja kapitala.

Petar Ferenčić iz Zagreba podnio je prijedlog za pokretanje postupka za ocjenu suglasnosti s Ustavom članka 24. Zakona o izmjenama i dopunama Zakona o fondu hrvatskih branitelja iz Domovinskog rata i članova njihovih obitelji (»Narodne novine« broj 82/04.; u daljnjem tekstu: ZID Zakon), kojim je izmijenjen članak 29. Zakona.

Smatra da su navedeni članci u nesuglasju s odredbama članka 3. Ustava, u dijelu koji se odnosi na nepovredivost vlasništva i vladavinu prava i članka 5. Ustava, jer jednom trećinom neto dobiti Fonda mogu upravljati Upravni odbor Fonda i Vlada Republike Hrvatske, mimo volje članova Fonda.

Predlaže ukidanje osporenih odredbi Zakona, ujedno predlažući normativni sadržaj tih odredbi u tekstu kako on smatra da bi trebale glasiti.

Prijedlozi nisu osnovani.

2. Razmatrajući predlagateljeve razloge, Ustavni sud je polazio od odredbi Ustava, koje su mjerodavne za ocjenu ustavnosti osporenih zakonskih odredbi, koje glase:

Članak 3.

(...) nepovredivost vlasništva (...), vladavina prava (...) najviše su vrednote ustavnog poretka Republike Hrvatske i temelj za tumačenje Ustava.

Članak 5. stavak 1.

U Republici Hrvatskoj zakoni moraju biti u suglasnosti s Ustavom (...).

3. Ustavni sud napominje da je pravo na dionice i udjele propisano Zakonom o pravima hrvatskih branitelja.

Članak 51. tog Zakona glasi:

Pravo na dionice, odnosno udjele u trgovačkim društvima iz portfelja Hrvatskog fonda za privatizaciju i pravo na dionice, odnosno udjele u pravnim osobama u vlasništvu Republike Hrvatske koje su privatizirane ili će se privatizirati, bez naplate, imaju hrvatski branitelji iz Domovinskog rata, HRVI iz Domovinskog rata, članovi obitelji smrtno stradaloga hrvatskog branitelja iz Domovinskog rata, članovi obitelji zatočenoga ili nestaloga hrvatskog branitelja iz Domovinskog rata, sukladno odredbama Zakona o privatizaciji i Zakona o Fondu hrvatskih branitelja iz Domovinskog rata i članova njihovih obitelji.

Osobe iz stavka 1. ovoga članka ostvaruju pravo na dionice, odnosno udjele u trgovačkim društvima bez naplate po mjerilima, u iznosu i po postupku sukladno odredbama Zakona o privatizaciji i Zakona o Fondu hrvatskih branitelja iz Domovinskog rata i članova njihovih obitelji.

Pravo na dionice/udjele bilo je propisano i odredbama Zakona o pravima hrvatskih branitelja iz Domovinskog rata i članova njihovih obitelji (»Narodne novine« broj 108/96. i 23/01.).

Ustavni sud napominje da je Zakonom o pravima hrvatskih branitelja propisano pravo branitelja i članova njihovih obitelji na dionice/udjele, a ne i pojedinačni imatelji tih dionica/udjela odnosno konkretna dodjela dionica/udjela pojedinačnom ovlašteniku iz tog zakona.

Radi ostvarenja prava propisanih Zakonom o pravima hrvatskih branitelja osporenim Zakonom je osnovan Fond hrvatskih branitelja iz Domovinskog rata i članova njihovih obitelji (u daljnjem tekstu: Fond) te je propisana njegova djelatnost, svrha i ustroj (članak 1. Zakona). Članovi Fonda postaju vlasnici dodjelom protuvrijednosti određenog udjela u Fondu (članak 6. stavci 1. i 2.).

S obzirom da se navodi I.-predlagateljice odnose na međusobnu suglasnost zakona, Ustavni sud ističe da, u postupku pokrenutom prijedlogom za ocjenu suglasnosti zakona s Ustavom, Ustavni sud nije nadležan za međusobnu ocjenu suglasnosti zakona, što ističe I.-predlagateljica, već jedino za ocjenu suglasnosti određenog zakona s Ustavom. Navedeno stajalište Sud je izrazio u više svojih rješenja (U-I-1489/2001 i dr., »Narodne novine« broj 21/02.).

4. II.-predlagateljica osporava odredbe članaka 7. stavka 4. (pogrešno označen u prijedlogu kao stavak 3.) i 14. stavka 1. Zakona koje glase:

Članak 7. stavak 4.:

O načinu izbora predstavnika hrvatskih branitelja u Upravni odbor Fonda registrirane Udruge branitelja iz domovinskog rata postići će sporazum kojeg će dostaviti Ministarstvu hrvatskih branitelja iz Domovinskog rata u roku od 60 dana od dana stupanja na snagu ovog Zakona.

Članak 14. stavak 1.:

Društvo za upravljanje Fondom je trgovačko društvo u smislu Zakona o trgovačkim društvima osnovano u pravnom obliku kao dioničko društvo ili društvo s ograničenom odgovornošću.

II.-predlagateljica u svom prijedlogu osporava primjenu odredbe članka 7. stavka 4. i članka 14. stavka 1. Zakona.

Ustavni sud ističe da u postupku pokrenutom prijedlogom za ocjenu suglasnosti zakona s Ustavom, Sud nije nadležan ocjenjivati primjenu osporenog zakona. Takvo stajalište Sud je zauzeo u rješenju broj: U-I-1455/2001 od 24. studenoga 2004. (»Narodne novine« broj 175/04. i dr.).

5. Petar Ferenčić osporava članak 24. ZID Zakona koji glasi:

Članak 29. mijenja se i glasi:

»Neto dobit od ulaganja dijelit će se članovima Fonda sukladno veličini njihovih udjela do trećine neto dobiti od ulaganja Fonda.

Trećina neto dobiti od ulaganja namijenjena je za razvojne socijalne i humanitarne mjere u svrhu poboljšanja statusa hrvatskih branitelja i članova njihovih obitelji. Upravni odbor će u suglasnosti s Vladom Republike Hrvatske posebnom odlukom utvrditi namjenu ovog dijela dobiti.

Trećina neto dobiti od ulaganja reinvestira se u Fond. Dan raspodjele i reinvestiranja neto dobiti od ulaganja odredit će Komisija za vrijednosne papire Republike Hrvatske.«

5.1. Navedenu odredbu predlagatelj smatra suprotnom Ustavu jer se trećinom neto dobiti od ulaganja Fonda, prema njegovom mišljenju, upravlja mimo volje članova Fonda.

Ustavni sud ocjenjuje navode prijedloga neosnovanim što obrazlaže kako slijedi:

Članak 3. Zakona glasi:

Fond ima Upravni odbor.

Imovinu Fonda čine dionice, odnosno udjeli trgovačkih društava rezervirani za hrvatske branitelje i članove njihovih obitelji iz privatizacije pravnih osoba u vlasništvu Republike Hrvatske kao i donacije.

Fond je po svojoj naravi otvoreni investicijski fond i nema svojstvo pravne osobe.

Zakon propisuje sastav Upravnog odbora Fonda, način upravljanja i način izbora predstavnika hrvatskih branitelja (članova Fonda u Upravni odbor Fonda).

Članak 7. stavci 1., 2., 3. i 4. Zakona glase:

Upravni odbor ima 7 članova koje imenuje i razrješuje Vlada Republike Hrvatske s tim što je ministar nadležan za pitanja hrvatskih branitelja iz Domovinskog rata po položaju predsjednik Upravnog odbora.

U Upravni odbor imenuju se predstavnik ministarstva nadležnog za gospodarstvo, predstavnik iz radnog tijela Hrvatskoga sabora matičnog za pitanja hrvatskih branitelja iz Domovinskog rata te četiri predstavnika hrvatskih branitelja iz Domovinskog rata.

Vlasnici udjela u Fondu imaju glasačka prava koja se definiraju Statutom fonda.

O načinu izbora predstavnika hrvatskih branitelja u Upravni odbor Fonda registrirane Udruge branitelja iz Domovinskog rata postići će sporazum kojeg će dostaviti Ministarstvu hrvatskih branitelja iz Domovinskog rata u roku od 60 dana od dana stupanja na snagu ovoga Zakona.

U slučaju da sporazum iz prethodnog stavka ne bude donesen u propisanom roku isti će biti zamijenjen odlukom Vlade Republike Hrvatske.

Osporenim člankom 24. ZID Zakona propisan je raspored i namjena neto dobiti od ulaganja Fonda, između ostalog, trećina neto dobiti od ulaganja namijenjena je za razvojne socijalne i humanitarne mjere u svrhu poboljšanja statusa hrvatskih branitelja i članova njihovih obitelji. Upravni odbor će u suglasnosti s Vladom Republike Hrvatske posebnom odlukom utvrditi namjenu ovog dijela dobiti.

Ustavni sud napominje da je Zakonom utemeljen poseban Fond u koji su unesene dionice i udjeli koji se raspoređuju na članove Fonda u odgovarajućim udjelima, na kojima su članovi Fonda stekli pravo vlasništva. Članovi Fonda stekli su pravo vlasništva na tim udjelima bez naknade.

O raspodjeli neto dobiti od ulaganja Fonda odlučuje se na način propisan Zakonom, pri čemu Upravni odbor u suglasnosti s Vladom Republike Hrvatske posebnom odlukom utvrđuje namjenu ovog dijela dobiti.

Ustavni sud napominje da su članovi Upravnog odbora i predstavnici članova Fonda, stoga se o raspodjeli tog dijela dobiti ne odlučuje mimo volje članova Fonda kako to navodi predlagatelj.

Prema ocjeni Ustavnog suda, polazeći od svrhe Fonda, u konkretnom slučaju zakonodavno uređenje osporenog načina odlučivanja o neto dobiti od ulaganja Fonda nije nesuglasno Ustavu. Zakonodavac je, na temelju članka 2. stavka 4. alineje 1. Ustava ovlašten samostalno odlučivati o uređivanju gospodarskih i pravnih odnosa u Republici Hrvatskoj, unutar granica ovlasti propisanih Ustavom.

6. Slijedom iznesenog, Ustavni sud utvrđuje da nisu osnovani navodi prijedloga kojima se obrazlažu tvrdnje o neustavnosti osporenog Zakona i njegovih pojedinih odredbi. Ustavni sud nije našao razloge ili okolnosti koji bi neovisno o razlozima predlagatelja upućivali na nesuglasnost osporenog Zakona s Ustavom.

7. Na temelju članka 43. stavaka 1. i 2. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst), riješeno je kao u točki I. izreke.

8. Odluka o objavi rješenja temelji se na članku 29. Ustavnog zakona o Ustavnom sudu Republike Hrvatske.

Broj: U-I-1393/2006

U-I-1472/2007

U-I-1703/2008

Zagreb, 10. prosinca 2008.

USTAVNI SUD REPUBLIKE HRVATSKE

Predsjednica
dr. sc. Jasna Omejec, v. r.

Rješenje, NN 151/2008-4141